b"\n_START_ARTICLE_\nMV Arctic Sea\n_START_SECTION_\nIncident\n_START_PARAGRAPH_\nEl vaixell, amb una tripulaci\xc3\xb3 de 15 persones de nacionalitat russa, transportava fusta per valor de m\xc3\xa9s de 1,3 milions d'euros des de la ciutat de Jakobstad, a Finl\xc3\xa0ndia, a Beja\xc3\xafa, Alg\xc3\xa8ria. Els 6.700 metres c\xc3\xbabics de fusta serrada s'havien venut a una alian\xc3\xa7a d'empreses formada per Stora Enso Oyj i UPM-Kymmene Oyj. El buc era prop de Gotland, a Su\xc3\xa8cia, quan presumptament fou abordat a les primeres hores del 24 de juliol de 2009 per un grup d'entre vuit i deu homes que s'hi van apropar amb un bot inflable indicant que eren policies. En un primer moment, el propietari del buc va afirmar que havia parlat amb el capit\xc3\xa0 del vaixell, que li havia dit que els intrusos deien ser policies, que van detenir la tripulaci\xc3\xb3, van buscar pel vaixell i se n'havien anat ferint alguns membres de la tripulaci\xc3\xb3. El govern suec va confirmar que cap for\xc3\xa7a policial havia intervingut en l'abordatge del mercant i que s'obriria una investigaci\xc3\xb3_NEWLINE_Tanmateix, els informes posteriors al descobriment del vaixell van indicar que bona part de la informaci\xc3\xb3 sobre el segrest, inclosa la not\xc3\xadcia que els segrestadors havien abandonat el vaixell el 24 de juliol, provenia de declaracions de la tripulaci\xc3\xb3 sota coacci\xc3\xb3 o era informaci\xc3\xb3 oferta deliberadament err\xc3\xb2niament per part de les autoritats. Aix\xc3\xad, un portaveu de la Comissi\xc3\xb3 Europea va dir que el vaixell no tenia res a veure amb actes de pirateria o robatoris armats al mar.\n_START_SECTION_\nDesaparici\xc3\xb3\n_START_PARAGRAPH_\nLa British Maritime and Coastguard Agency va contactar per \xc3\xbaltim cop per r\xc3\xa0dio amb el buc quan creuava el Pas de Calais, el 28 de juliol. La comunicaci\xc3\xb3 no va mostrar res estrany, malgrat que les autoritats brit\xc3\xa0niques creuen que la tripulaci\xc3\xb3 era sota coacci\xc3\xb3 per no cridar l'atenci\xc3\xb3. El buc va continuar enviant el senyal d'identificaci\xc3\xb3 autom\xc3\xa0tic fins al 30 de juliol. Un portaveu de la policia sueca va confirmar que un dels seus investigadors va contactar per tel\xc3\xa8fon amb un membre de la tripulaci\xc3\xb3 el 31 de juliol, per\xc3\xb2 es va negar a revelar la seva naturalesa. No hi va haver cap comunicaci\xc3\xb3 m\xc3\xa9s amb el vaixell fins que es va avisar que la nau no havia arribat a Beja\xc3\xafa quan era previst, el 5 d'agost. L'\xc3\xbaltim senyal de l'Arctic Sea fou recollit pels radars costaners prop de Brest, a Fran\xc3\xa7a. Dies m\xc3\xa9s tard, un avi\xc3\xb3 guardacostes portugu\xc3\xa8s va observar el vaixell prop de la costa de Portugal; tanmateix, en no ser vist creuant l'Estret de Gibraltar, la Interpol va emetre una alerta per segrest el 3 d'agost._NEWLINE_La marina russa va enviar vaixells de guerra de la seva flota del mar Negre per tal de trobar el buc, i Portugal va organitzar una operaci\xc3\xb3 similar.\n_START_SECTION_\nDescobriment\n_START_PARAGRAPH_\nEl 14 d'agost es va veure el buc prop de Cap Verd. La fragata russa Ladny de classe Krivak es va dirigir a la zona per detenir-lo, mentre un oficial militar an\xc3\xb2nim va avisar que s'havia trobat el buc, per\xc3\xb2 que la ubicaci\xc3\xb3 es mantenia en secret per motius de seguretat._NEWLINE_El ministre de Defensa rus va anunciar el 17 d'agost que s'havia trobat el buc davant de les illes de Cap Verd, que els 15 membres de la tripulaci\xc3\xb3 estaven b\xc3\xa9 i que havien estat traslladats a la fragata russa Ladny per ser interrogats. L'ambaixador rus a la OTAN, Dmitri Rogozin, va informar que el 17 d'agost es va subministrar deliberadament informaci\xc3\xb3 falsa als mitjans de comunicaci\xc3\xb3 per no posar en perill les operacions que s'estaven duent a terme. Posteriorment, es va traslladar la tripulaci\xc3\xb3 en avi\xc3\xb3 fins as Moscou, i el vaixell es va dirigir al mar Negre.\n_START_SECTION_\nInvestigacions\n_START_PARAGRAPH_\nEl 15 d'agost, la policia finlandesa va emetre una declaraci\xc3\xb3 sobre la seva investigaci\xc3\xb3, en cooperaci\xc3\xb3 amb les autoritats de Malta i Su\xc3\xa8cia. La policia va confirmar que s'havia exigit un rescat, per\xc3\xb2 no en va revelar detalls, citant possibles amenaces a la vida i la seguretat dels tripulants. Els propietaris del buc van al\xc2\xb7legar que no havien rebut cap demanda de rescat. El responsable de seguretat rus de l'ag\xc3\xa8ncia d'assegurances Renaissance Insurance Group va informar a la premsa el 18 d'agost que havia rebut una trucada telef\xc3\xb2nica d'una persona a la seva oficina el 3 d'agost on afirmava trucar en nom dels segrestadors i exigia 1,5 milions d'euros o enfonsarien el vaixell i matarien la tripulaci\xc3\xb3._NEWLINE_Despr\xc3\xa9s del descobriment de l'embarcaci\xc3\xb3, les autoritats mar\xc3\xadtimes malteses van declarar que un comit\xc3\xa8 de seguretat malt\xc3\xa8s, fin\xc3\xa8s i suec coneixia la ubicaci\xc3\xb3 del buc en tot moment per\xc3\xb2 que van retenir la informaci\xc3\xb3 per protegir la tripulaci\xc3\xb3._NEWLINE_El 18 d'agost el ministre de Defensa rus va anunciar que s'havia detingut vuit segrestadors. Tots els segrestadors aparentment eren membres del crim rus organitzat, quatre dels quals ciutadans d'Est\xc3\xb2nia, dos d'Est\xc3\xb2nia i els dos restants de R\xc3\xbassia. Segons el ministre de Defensa rus, els segrestadors es van apropar al buc el 24 de juliol en una llanxa inflable amb motor avisant d'un suposat problema, i els van pujar a bord. La nit del 18 d'agost, cap membre de la tripulaci\xc3\xb3 es va posar en contacte amb les seves fam\xc3\xadlies, i les sol\xc2\xb7licituds d'informaci\xc3\xb3 i la identitat dels ciutadans detinguts per autoritats de Let\xc3\xb2nia i Est\xc3\xb2nia van romandre sense resposta. Tamb\xc3\xa9 es va informar que no nom\xc3\xa9s s'havia detingut els segrestadors, sin\xc3\xb3 que tamb\xc3\xa9 els membres de la tripulaci\xc3\xb3. Les autoritats russes van negar qualsevol reclamaci\xc3\xb3._NEWLINE_Segons el dret internacional, les persones detingudes en aig\xc3\xbces internacionals s\xc3\xb3n jutjades segons les lleis del pa\xc3\xads que les det\xc3\xa9, i segons els acords diplom\xc3\xa0tics entre R\xc3\xbassia i els pa\xc3\xafsos b\xc3\xa0ltics, el pa\xc3\xads que exerceix l'arrest t\xc3\xa9 tres dies per notificar la detenci\xc3\xb3 al pa\xc3\xads del detingut. El 24 de mar\xc3\xa7 de 2011, un tribunal rus va dictar sent\xc3\xa8ncies d'entre 7 i 12 anys per als acusats."